**Lokalhistorisk quiz på Bruserød**

Borre Historielag er så heldig å ha flere medlemmer som bidrar til våre arrangementer. Onsdag 20. oktober arrangerte forfatter og Gjengangerens quiz-master Kurt Aust en populær lokalhistorisk spørrekonkurranse på Bruserød.

Kurt Aust, som bor i Horten, er født og oppvokst i [Danmark](https://snl.no/Danmark), men flyttet til Norge i 1982. Han har utgitt nærmere 20 bøker, og er spesielt kjent for sine historiske kriminalromaner som har fått svært gode kritikker. Kurt har blant annet mottatt både [Rivertonprisen](https://snl.no/Rivertonprisen) og [Glassnøkkelen](https://snl.no/Glassn%C3%B8kkelen) for sine historiske kriminalromaner, og har tidligere gjestet oss på Bruserød med bok-kåseri. Denne gangen hadde han laget en spennende konkurranse med historiske spørsmål.

Deltakerne ble delt i grupper med hvert sitt navn, og fordelte seg i Bruserøds fire stuer i første etasje. Det var laget både lette og vanskelige spørsmål, og alle fikk noe å bryne seg på. Her gjaldt det å huske alt fra ordførere i kommunen til tema rundt den dansk-norske slavehandelen. Noen spørsmål gikk ut på å gjenkjenne bygninger i Horten, blant annet sidebygningen på Bruserød, med sitt staselige klokketårn. Ikke alle greide fullt hus, men gruppen som gikk av med seieren, var «Midgard» med Inger Johanne Furu, Bodil Hegg, Bjørg Solumsmoen, Lars Frebergsvik og Bjørn Jakobsen. Vi gratulerer!

Kjøkkenkomiteen, ved Nora Ouff, Marit Østmoe Andersen og Turid Arnesen, sørget for kaffe og vafler underveis i konkurransen.

Leder Eli Kari Høihilder overrakte Kurt en liten gave fra historielaget som takk for innsatsen, og sekretær Terje Knutheim opplyste om vårt neste arrangement, presentasjon av nytt Borreminne på Lokalhistorisk Senter tirsdag 9. november. Det blir det salg av boka til medlemspris.

Alle er velkommen !

Hilsen

Styret i Borre Historielag